ועדת הפנים ואיכות הסביבה, כנסת 18, פרוטוקול מספר 244, 2010-07-18 12:00

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום הצעת חוק הרשויות המקומיות (ביטול איחוד המועצות המקומיות באקה אלגרבייה וג'ת), התש"ע-2010, של חברי הכנסת גאלב מג'אדלה, דוד אזולאי, זאב אלקין, משה גפני , ג'מאל זחאלקה, מוחמד ברכה, עתניאל שנלר, טלב אלסאנע, יואל חסון, אחמד טיבי, מגלי והבה, סעיד נפאע, חנין זועבי, חנא סוייד, דב חנין, עפו אגבאריה, אברהים צרצור ומסעוד גנאים.

דוד אזולאי: הצעת החוק הזאת עברה בקריאה ראשונה.

דוד אזולאי: אנחנו כרגע בהכנה לקריאה שנייה ושלישית.

דוד אזולאי: לפני שהצעת החוק עברה בקריאה ראשונה הממשלה לא אמרה אימרה ברורה אם זה תקציבי או לא תקציבי, אם מצביעים או לא מצביעים.

דוד אזולאי: ביקשו לא לקיים את הדיון הזה.

דוד אזולאי: אני לא מוצא לנכון לא לקיים את הדיון.

דוד אזולאי: אני חושב שצריכים לקיים את הדיון והממשלה צריכה להגיד את שלה.

דוד אזולאי: אנחנו לא מכירים דבר כזה שמעבירים הצעת חוק על תנאי.

דוד אזולאי: אני החלטתי להעביר את הצעת החוק הזאת.

זבולון אורלב: מה הממשלה רוצה?

דוד אזולאי: אני לא יודע מה הממשלה רוצה.

דוד אזולאי: הממשלה אמרה את שלה ואחר כך חזרה בה.

דוד אזולאי: בדיון במליאה קבעו שזאת לא הצעת חוק תקציבית.

דוד אזולאי: על זה היה הויכוח.

דוד אזולאי: אחד השרים קם והצהיר שזאת לא הצעת חוק תקציבית ושהממשלה תומכת בזה.

זבולון אורלב: משרד הפנים לא יכול להודיע אם החוק תקציבי או לא תקציבי.

דוד אזולאי: הממשלה הודיעה במליאה שהחוק הוא לא חוק תקציבי.

נתן בביוף: הייתה אנומליה בהליך מבחינת הממשקים בין הוועדה לוועדת שרים.

נתן בביוף: ההחלטה הייתה שהצעת החוק תבוא לדיון נוסף בפני ועדת שרים לענייני חקיקה לפני קריאה ראשונה.

נתן בביוף: אנחנו לא יודעים אם ההצעה חזרה לוועדת שרים לפני קריאה ראשונה.

יונם בר סימן טוב: היא לא חזרה.

יונם בר סימן טוב: היום היא אמורה להגיע.

נתן בביוף: הייתה הצהרה מעל לדוכן הכנסת.

נתן בביוף: היום בשעה 13:30 יש דיון בוועדת שרים.

נתן בביוף: שם יהיה הדיון בהצעת החוק הזאת.

נתן בביוף: החלטת ועדת שרים מ-27.6.2010 החליטה לתמוך בטרומית ושלפני קריאות נוספות שזה יגיע לוועדת שרים לחקיקה.

נתן בביוף: המשמעות היא שוועדת השרים תמכה רק בקריאה טרומית ולא בהמשך.

דוד אזולאי: הממשלה תמכה מבחינתי גם בקריאה ראשונה.

גלעד קרן: השר שמחון הודיע לפני קריאה ראשונה במליאה שהממשלה תומכת בהצעת החוק.

גלעד קרן: מבחינת הוועדה הממשלה תומכת.

גלעד קרן: עמדת הממשלה כפי שהוצהרה במליאה הייתה שהיא תומכת בהצעת החוק.

גלעד קרן: כרגע היא לא תקציבית.

מרגלית בוטרמן: מנכ"ל משרד הפנים אמר לנו שאין עדיין עמדת ממשלה.

דוד אזולאי: כשתגיע עמדת הממשלה נדון בה.

אחמד טיבי: היות והשר הודיע בשם הממשלה שהיא לא מתנגדת וההצעה לא תחשב כהצעה תקציבית, אין שום סיבה לא לראות בזאת הודעת ממשלה.

אחמד טיבי: אם עמדת הממשלה תשתנה אנחנו נשמע על כך.

אחמד טיבי: זה יהיה מאוד תמוה לשמוע שאפשר לשנות עמדת ממשלה תוך שבוע.

דוד אזולאי: התבקשתי על ידי הנהלת הקואליציה לא לקיים את הדיון הזה.

דוד אזולאי: אני אמרתי שאני מקיים את הדיון.

דוד אזולאי: התחייבתי שלא תהיה היום הצבעה.

דוד אזולאי: אנחנו נקיים דיון ונסיים את החוק.

דוד אזולאי: ברגע שתהיה החלטת ועדת שרים או שיושב-ראש הכנסת יחליט להביא את זה לקריאה שנייה ושלישית אנחנו נבוא למליאה ונצביע.

יונתן בר סימן טוב: חשוב שהוועדה תבין את כל המשמעויות של החוק הזה.

יונתן בר סימן טוב: צריך להבין שהממשלה החליטה על האיחוד כי היא ראתה בזה יעילות כלכלית.

יונתן בר סימן טוב: הייתה ועדה שקדמה לאיחוד.

יונתן בר סימן טוב: מעל 100 מיליון שקלים הושקעו באיחוד הזה.

יונתן בר סימן טוב: הם יכולים לרדת לטמיון אם הוועדה תחליט לפרק את האיחוד.

זבולון אורלב: במה הושקעו ה-100 מיליון?

יונתן בר סימן טוב: ערב האיחוד המצב של הרשויות היה גרוע ביותר.

יונתן בר סימן טוב: ג'ת הייתה בגרעון מצטבר של משהו כמו 87% בשנת 2003.

יונתן בר סימן טוב: באקה הייתה בגרעון מצטבר ב-2004 של כמעט 90%.

יונתן בר סימן טוב: בשנים האחרונות המצב השתפר מאוד.

זבולון אורלב: למה זה יורד לטמיון?

יונתן בר סימן טוב: מה שקרה בעיר כרמל זה שברגע שהוחלט לפצל את האיחוד תושבים הפסיקו לשלם ארנונה והצטברו גירעונות מטורפים.

יונתן בר סימן טוב: עכשיו הרשויות עוספיה ודליה יצטרכו תכנית הבראה.

זבולון אורלב: למה כאשר יש פיצול מפסיקים לשלם?

ינותן בר סימן טוב: זה נשגב מבינתי, אבל זאת התוצאה שקרתה בפועל.

דוד אזולאי: אל תשווה את דליה ועוספיה לבאקה וג'ת.

דוד אזולאי: כאדם שליווה את דליה ועוספיה אני יכול לומר שמשרד הפנים לא עמד בחלק שהוא היה צריך להעביר.

דוד אזולאי: בדליה ועוספיה התושבים רצו את האיחוד.

דוד אזולאי: מה שקרה זה שמשרד הפנים לא עמד בהתחייבויות שלו והעדיפו לחזור לפירוד.

אברהים צרצור: בשגור הגבייה הגיעה ל-90%.

אברהים צרצור: במג'דל כרום הולכים לכיוון הזה.

אברהים צרצור: אי אפשר להשוות בין כל המקרים כאילו זה מקשה אחת.

אברהים צרצור: אולי בעיר הכרמל לא הצליחו, אבל בשגור הצליחו.

אברהים צרצור: כל היישובים הולכים בריצת עמוק לכיוון של שגשוג למופת.

אברהים צרצור: טלב אלסאנע זה נתון משתנה.

אברהים צרצור: אי אפשר לקבל החלטה על סמך נתון כזה.

אברהים צרצור: זה לא בגלל ראש המועצה, אלא בגלל אי קיום התחייבויות הממשלה.

אברהים צרצור: זה נדון בועדת הכספים.

אברהים צרצור: זה התברר בצורה חד-משמעית.

זבולון אורלב: אני לא מבין איזה היגיון יש בכך שכשיש איחוד משלמים ארנונה וכשאין איחוד לא משלמים.

יונתן בר סימן טוב: לא שאין איחוד.

יונתן בר סימן טוב: יש כרגע רשות שנמצאת על סף פירוק.

יונתן בר סימן טוב: מהיום שבו החוק עובר עד לבחירות זה תהליך ארוך.

דוד אזולאי: ישנה עמדת ממשלה.

דוד אזולאי: זה מה שמחייב אותי.

דוד אזולאי: עמדת הממשלה היא תמיכה בהצעת החוק הזאת.

דוד אזולאי: אם 100 מיליון שקל הולכים לרדת לטמיון, למה הממשלה לא אומרת בקול רם ובקול ברור שהיא נגד הצעת החוק הזאת?

נתן בביוף: היום בוועדת שרים לחקיקה היא תקבל את ההחלטה.

נתן בביוף: חשוב שחברי הכנסת שיושבים בוועדה יראו את התמונה המלאה.

נתן בביוף: זה מה שאני מנסה לעשות.

יונתן בר סימן טוב: צריך להבין שאחרי שהחוק יתקבל צפויות עלויות של עוד 10 מיליון.

יונתן בר סימן טוב: זה חישוב מאוד שמרני.

יונתן בר סימן טוב: מדובר בתוספת עלות של שכר בכירים כפי שמתחייב מבחינה סטטוטורית, וגידול במענק האיזון בעקבות פיצול הרשות.

יונתן בר סימן טוב: יש לנו מצד אחד אובדן של 100 מיליון שקל בעקבות הפירוק הזה, ומצד שני תוספת עלות שנתית של לפחות 10 מיליון שקל.

דוד אזולאי: אנחנו עוברים להקראה.

גלעד קרן: הצעת חוק הרשויות המקומיות (ביטול איחוד המועצות המקומיות באקה אל גרבייה וג'ת), התש"ע-2010 1.

גלעד קרן: הגדרות.

גלעד קרן: בחוק זה – "בחירות", "בחירות למועצה מקומית" – מקומית למועצת המועצה המקומית ולראש המועצה המקומית; "המועד הקובע" – א' בחשון התשס"ד (17 באוקטובר 2003).

גלעד קרן: "הרשות המאוחדת" – עיריית באקה-ג'ת; "יום התחילה" – יום תחילתו של חוק זה.

גלעד קרן: "השר" – שר הפנים.

גלעד קרן: 2.

גלעד קרן: השבת מעמדן של רשויות מקומיות מסוימות.

גלעד קרן: באקה אל גרבייה וג'ת (בחוק זה – המועצות המקומיות) יהיו מועצות מקומיות במעמד שהיה להן במועד הקובע, ויחול עליהן, החל מיום התחילה, כל הוראות הדין שחלו עליהן במועד הקובע, בשינויים המפורטים בחוק זה.

גלעד קרן: 3.

גלעד קרן: בחירות (א) הבחירות למועצות המקומיות יתקיימו ביום ג' האחרון שלפני תום 180 הימים מיום התחילה; השר רשאי לקבוע מועד לבחירות האמורות המוקדם או המאוחר ב-90 ימים מהמועד האמור.

גלעד קרן: (ב) לעניין חוק הרשויות המקומיות (בחירות), התשכ"ה-1965, יראו את המועצות המקומיות כרשויות מקומיות שבהן לא מכהנת מועצה לפני יום הבחירות.

גלעד קרן: 4.

גלעד קרן: תקופת מעבר.

גלעד קרן: בכפוף להוראות חוק זה, הרשות המאוחדת תמשיך להיות אישיות משפטית הכשרה לכל חובה, מיום התחילה ועד לתחילת כהונתם של המועצות המקומיות וראשי המועצות המקומיות, לפי המועד המאוחר מביניהם (בחוק זה – תקופת המעבר).

גלעד קרן: 5.

גלעד קרן: ביטול הרשות המאוחדת.

גלעד קרן: בתום תקופת המעבר (בחוק זה – יום הביטול), תבוטל הרשות המאוחדת ותחדל להיות אישיות משפטית.

גלעד קרן: 6.

גלעד קרן: מינוי ועדה ממונה (א) כהונת ראש העירייה והמעוצה שלה רשות המאוחדת תסתיים ביום התחילה, והשר ימנה ועדה ממונה למילוי תפקידי ראש העירייה והמעוצה, אשר תכהן עד לתחילת כהונתן של המועצות המקומיות וראשי המועצות המקומית לפי המועד המאוחר מביניהם, שיבחרו במועד הבחירות לפי סעיף 3; הוראות סעיף 145 לפקודת העיריות יחולו לעניין זה, בשינויים המחויבים.

גלעד קרן: (ב) לא יכהן כיושב ראש או כחבר ועדה ממונה כאמור בסעיף קטן (א), מי שהוא תושב הרשות המאוחדת; היה יושב ראש הוועדה הממונה או חבר בה לתושב הרשות המאוחדת יחדל לכהן בתפקידו.

מרגלית בוטרמן: אם החוק יאושר אנחנו מבקשים להוסיף בסעיף 4 שתחול חובה לכל זכות.

גלעד קרן: היה דיון שדן בעניין הספציפי הזה.

גלעד קרן: בג"ץ שדן בעניין קבע שיש לקונה של המחוקק.

גלעד קרן: אני מציע שנבהיר את זה שהרשות המאוחדת כשירה לכל זכות ולא רק לכל חובה.

מרגלית בוטרמן: בתקופת המעבר.

גאלב מג'אדלה: ואם שר הפנים משתמש בסמכותו ובתום העברת החוק בקריאה שנייה ושלישית הוא ממנה 2 ועדות ממונות?

נתן בביוף: עד תחילת הכהונה של המועצות המקומיות וראשי המועצות המקומיות.

נתן בביוף: בתקופת המעבר תמשיך הרשות המאוחדת להיות כשירה לכל חובה ולכל זכות.

דוד אזולאי: האם כשאתה אומר עד לבחירת המועצות החדשות אתה מתכוון לפרסום ברשומות?

נתן בביוף: עד תחילת כהונתן של המועצות המקומיות וראשי המועצות המקומיות.

דוד אזולאי: הפרסום ברשומות זה הזמן המחייב.

גאלב מג'אדלה: אתם לא מבדילים בין תחילת כהונה של מועצה ממונה לתחילת כהונה של מועצה נבחרת.

מרגלית בוטרמן: אנחנו מדברים כרגע על תקופת המעבר בין קבלת החוק לתוצאות של הבחירות.

מרגלית בוטרמן: ייקח זמן עד שהנבחרים ייכנסו לתפקיד.

גאלב מג'אדלה: אם עבר החוק בקריאה שלישית יכול לבוא שר הפנים ולמנות 2 ועדות ממונות לפרק זמן.

מרגלית בוטרמן: בזמן שיש 2 ועדות ממונות אנחנו רוצים שלאותה ישות משפטית יהיו חובות וזכויות.

גאלב מג'אדלה: אני לא מערער על זה.

גאלב מג'אדלה: ממונה ונבחרת זה אותו דבר מבחינתי.

מרגלית בוטרמן: אנחנו מדברים רק עד תחילת כהונתה של הנבחרת.

גלעד קרן: יש חובה בחוק לקיום בחירות.

גלעד קרן: בכל מקרה תהיה מועצה נבחרת.

גלעד קרן: זה יהיה בין 90 ל-270 יום.

גאלב מג'אדלה: החוק מחייב את שר הפנים לקבוע מועד לבחירות מיום קבלת החוק בקריאה שנייה ושלישית.

דוד אזולאי: האם השר יכול לבחור באופציה לקבוע בחירות לעוד שנתיים ועד אז למנות 2 מועצות מקומיות?

גלעד קרן: הוא לא יכול לקבוע לעוד שנתיים, כי הוא צריך תוך 270 ימים לכל המאוחר.

מרגלית בוטרמן: לא דיברנו על הנושא של הבחירות.

אחמד טיבי: בשביל מה עושים את הפירוק?

דוד אזולאי: עושים את הפירוק כדי שלא יהיו בעיות תקציביות לרשות.

דוד אזולאי: אמרו שידחו את הבחירות לשנתיים ויאפשרו 2 מועצות ממונות במקום ללכת לבחירות מידיות.

דוד אזולאי: זאת הייתה אחת ההסכמות של שר האוצר ושר הפנים.

יונתן בר סימן טוב: אנחנו מבקשים שדיון מעמיק על נוסח החוק יתקיים אחרי שהממשלה תקבל את עמדתה.

דוד אזולאי: אני חושב שאנחנו יכולים לקיים דיון.

גאלב מג'אדלה: אדוני שוכח שיש הפרדת רשויות ושאנחנו בכנסת לא עובדים אצל הממשלה.

יונתן בר סימן טוב: אם ועדת שרים תחליט שזה יעבור בתיאום, אז חשוב שנעשה את התיאום הזה כמו שצריך.

דוד אזולאי: כל תיאום שהממשלה תרצה היא תוכל לקבל.

דוד אזולאי: אנחנו ממשיכים לקיים את הדיון הזה.

דוד אזולאי: אני לא רואה שזה צריך להפריע.

דוד אזולאי: אנחנו לא צריכים לסבול מהעובדה שהממשלה גוררת רגליים ולא מקבלת החלטה.

אחמד טיבי: אדוני היושב-ראש, האם ידוע לך משהו שלא ידוע לחברי הוועדה?

אחמד טיבי: האם יש ניסיון להשאיר את הוועדה הממונה ואת ראש העיר ולד כראש העיר של באקה?

דוד אזולאי: אתה כורך את הכל בבת אחת.

דוד אזולאי: יש סיכום שאומר שהמועצות יפורקו וימונו 2 מועצות ממונות חדשות.

דוד אזולאי: יש זכות לשר הפנים למנות.

דוד אזולאי: ייקבע מועד בחירות לטווח של שנתיים.

אחמד טיבי: איפה זה כתוב?

אחמד טיבי: זה לא כתוב בחוק.

דוד אזולאי: אלה סיכומים שהיו .

אחמד טיבי: בין מי למי היו הסיכומים?

דוד אזולאי: הסיכומים היו בין משרד האוצר למשרד הפנים.

אחמד טיבי: מישהו קיבל על זה הודעה?

אחמד טיבי: האם מישהו עדכן אותנו שיש כוונה להעביר את החוק ושיהיו ועדות ממונות עד שנתיים?

אחמד טיבי: אני דיברתי עם שר האוצר, עם יושב-ראש הקואליציה ועם ראש הממשלה ואף אחד לא אמר לי.

דוד אזולאי: כל סיכום שיהיה יובא כאן לוועדה.

אחמד טיבי: אם מבשלים משהו ברור שזה יגיע לוועדה.

אחמד טיבי: האם יש תבשיל כזה?

אחמד טיבי: בשביל מה לפרק?

דוד אזולאי: כדי שיהיו 2 מועצות ולא אחת.

אחמד טיבי: בוועדות ממונות לשנתיים?

דוד אזולאי: כן.

אחמד טיבי: השחיתות תימשך?

דוד אזולאי: כדי למנוע את מה שאמר כאן נציג משרד האוצר, שעלול להיגרם נזק כלכלי לשתי המועצות.

דוד אזולאי: ברגע שתהיה מועצה ממונה למשך שנתיים נחסוך את המצב מבחינה כספית.

גאלב מג'אדלה: חבר הכנסת טיבי, מה עדיף לך?

גאלב מג'אדלה: להשאיר את המצב הקיים, או ללכת ל-2 מועצות ממונות?

אחמד טיבי: מה שעדיף לי זאת הצעת החוק.

אחמד טיבי: אני מבקש שאף אחד לא יושיב אותנו בפינה.

אחמד טיבי: תנו לנו להשאיר את הוועדות הממונות לעוד שנתיים.

אחמד טיבי: מה, תושבי באקה וג'ת הם לא תושבים?

אחמד טיבי: הם לא אזרחים במדינה?

אחמד טיבי: אגב, לא ממנים משהו חדש.

דוד אזולאי: כל החלטה שתהיה תובא לידיעת חברי הוועדה.

טלב אלסאנע: השאלה היא אחרת.

טלב אלסאנע: למה כורכים 2 נושאים שונים יחד?

טלב אלסאנע: יש הצעת חוק שמדברת על איחוד ופירוק.

טלב אלסאנע: ועדות ממונות תמיד אפשר.

טלב אלסאנע: זה לא רלוונטי.

טלב אלסאנע: זאת סוגיה אחרת לחלוטין.

דוד אזולאי: אני לא כורך.

אחמד טיבי: האם זאת נטייה של משרד הפנים או משרד האוצר?

דוד אזולאי: משרד הפנים והאוצר יחד.

דוד אזולאי: נכון להיום לא קיבלתי שום מסמך בעניין הזה.

דוד אזולאי: אני מניח שכשיהיה הדבר הזה הנציגים של המשרדים הרלוונטיים יבואו ויגידו את הדברים.

מרגלית בוטרמן: בסעיף 6 אנחנו לא מדברים על מועצה נבחרת.

מרגלית בוטרמן: אם הצעת החוק הזאת תתקבל ותהיה עמדת ממשלה שתתמוך בזה יצטרכו להתאים את זה.

גלעד קרן: נכון להיום שר הפנים קבע מועד לבחירות.

גלעד קרן: יכול להיות מצב שתהיה מועצה נבחרת.

מרגלית בוטרמן: במסגרת סעיף 3.

גלעד קרן: אני מדבר על מועצה נבחרת לרשות.

מרגלית בוטרמן: אני לא מאמינה שנקיים מערכת בחירות בשביל שנה.

מרגלית בוטרמן: זו עלות אדירה.

מרגלית בוטרמן: צריך לראות מה עמדת הממשלה לגבי כל הסיפור הזה.

מרגלית בוטרמן: אין היום שם מועצה נבחרת.

דוד אזולאי: האם הממשלה יכולה לבוא ולהחליט שמפצלים ולא הולכים לבחירות אלא ל-2 מועצות ממונות?

דוד אזולאי: יכול להיות מצב כזה?

מרגלית בוטרמן: כן, יכולים לקבל כזאת החלטה.

גלעד קרן: סעיף 6 להצעת החוק, שלקוח מהצעות חוק כפי שהונחו בפעם שעברה, מחייב מינוי של ועדה ממונה לרשות המאוחדת בתקופת המעבר.

גלעד קרן: מצד אחד בעירית באקה ג'ת יש ועדה ממונה ולכן לא בטוח שצריך את הסעיף הזה, ומצד שני בנובמבר קבעו מועד לבחירות במועצה הזאת ויכול להיות שכן יהיה צורך בסעיף הזה.

דוד אזולאי: נובמבר 2010?

גלעד קרן: כן.

גלעד קרן: אם שר הפנים אומר שבכל מקרה לא יתקיימו בחירות בנובמבר, אז אין צורך בסעיף 6. 7.

גלעד קרן: השר יפעל, בכפוף להוראות לפי חוק זה, לחלוקת נכסיה, זכויותיה, חובותיה והתחייבויותיה של הרשות המאוחדת בין המועצות המקומיות ולהסדרת כל עניין אחר הדרוש לשם ביטולה וכדי להבטיח את רציפות השלטון המקומי בתחומן של המועצות המקומיות.

גלעד קרן: 8.

גלעד קרן: השר יקבע, בצו, הוראות בכל עניין הנוגע לשינויים הנובעים מביטול הרשות המאוחדת והקמת המועצות המקומיות והנדרש כדי להבטיח את ביצועו, לרבות בעניינים אלה; (1) חלוקה בין המועצות המקומיות של הנכסים, הזכויות, החובות וההתחייבויות, לרבות זכויות מוחשיות ושאינן מוחשיות, וכן התחייבויות מותנות, עתידיות, ידועות ובלי ידועות, שערב יום הביטול היו של הרשות המאוחדת, לרבות תשלומי חובה שהוטלו כדין על ידי הרשות המאוחדת וטרם נגבו, ואלו יהיו לקניין המועצות המקומיות כפי שיורה השר; (2) קביעת המועצה המקומית אשר תהיה חליפתה של הרשות המאוחדת בכל הליך משפטי שהיה תלוי ועומד ערב יום הביטול, מטעם הרשות המאוחדת או נגדה, וכן כל עילה להילך משפטי כאמור שהייתה קיימת באותה עת, לרבות לעניין ארנונות, אגרות, היטלים, דמי השתתפות ותשלומי חובה אחרים שערב יום הביטול היו של הרשות המאוחדת או נגדה; (3) קביעת המועצה המקומית שתדון בהליכים שהיו תלויים ועומדים ערב יום הביטול לפני הרשות המאוחדת או רשות מרשויותיה או לפני ועדת ערר שהוקמה על ידי הרשות המאוחדת, או הליכים כאמור שהיה ניתן לפתוח בהם עד אותו מועד, וכן קביעת דרכי הגשתם והדיון בהם, לרבות הוראות לעניין הארכת מועדים.

גלעד קרן: 9 (א) השר יקבע הוראות לעניין עובדי הרשות המאוחדת, ובלבד שיתקיימו הוראות אלה; (1) לא יהיה עובד הרשות המאוחדת, שעבר להיות עבוד אחת המועצות המקומיות זכאי להטבת פרישה בשל המעבר האמור; (2) הזכויות שהיו כדין לעובד הרשות המאוחדת, ערב יום הביטול ואשר היה לעבוד אחת המועצות המקומיות יישמרו לו, ויראו אותן כזכויות הנובעות מעבודתו במועצה המקומית שאליה עבר כעובד.

גלעד קרן: (ב) אין בהוראות סעיף זה כדי לגרוע מהוראות חוק יסודות התקציב, התשמ"ה-1985, ומהוראות כל הסכם קיבוצי או הסדר קיבוצי החל על עובדי הרשות המאוחדת.

ורד וייץ: אנחנו מבקשים שהסמכות לתת הוראות בענייני עובדים וגם הסמכות להתקין תקנות בענייני עובדים תהיה מותנית בחובת התייעצות מוקדמת עם ארגון העובדים המייצג את המספר הגדול של העובדים במדינה.

ורד וייץ: אנחנו גם מבקשים שזה יהיה באישור ועדת הפנים.

דוד אזולאי: זה יהיה מתואם עם השלטון המקומי.

ורד וייץ: הסמכות היא של השר.

ורד וייץ: מה שקורה זה שניתנת כאן סמכות לשר לתת הוראות לגבי דרכים ותנאים למינוי עובדים במועצות המקומיות.

ורד וייץ: אנחנו מדברים בעובדים שבין היתר יצטרכו לעמוד למכרזים בפעם השלישית.

ורד וייץ: פעם אחת הם עמדו למכרז בעת קבלתם המקורית לעבודה באחת הרשויות, פעם שנייה כשהממשלה החליטה לעשות את האיחוד ופעם השלישית כשהממשלה מחליטה לבטל את האיחוד.

ורד וייץ: מי יודע מתי תהיה הפעם הרביעית.

ורד וייץ: אנחנו סבורים שזאת דוגמה קלאסית למעבר על האיסור או להפרה של הכלל שעובדים אינם חפץ.

ורד וייץ: אי אפשר להעביר עובדים ממקום למקום כאילו הם היו שק תפוחי אדמה.

ורד וייץ: מה שידוע לנו זה שעובדים נדרשו לעמוד במכרזים בפעם השלישית לתפקידים שהם ממלאים.

ורד וייץ: בנוסף לכך ניתנה הוראה שנציגות העובדים שהייתה אמורה או היה לה מקום וקול בוועדת מכרזים תוצא מוועדת המכרזים.

ורד וייץ: על מנת שיהיה איזה שהוא איזון במאזן הכוחות ובמערך הכוחות נכון שתהיה חובת היוועצות ושהתקנות יקבלו את אישור הוועדה.

דוד אזולאי: היוועצות של מי עם מי?

ורד וייץ: של השר שמתקין את התקנות עם ארגון העובדים כפי שזה נהוג בכל חקיקה שנוגעת לעובדים.

דוד אזולאי: למה לא כדאי שהם יהיו בקשר עם השלטון המקומי?

ורד וייץ: השלטון המקומי מייצג את המועצות, הוא לא מייצג את העובדים.

ורד וייץ: אם השלטון המקומי רוצה שייוועצו גם איתו, שיבוא הנה ויביע את דעתו.

מרגלית בוטרמן: חלוקת העבודה חלה, היא לא נסתרת ולא מבטלים אותה בחקיקת משנה.

מרגלית בוטרמן: מדברים על איזו שהיא פרוצדורה בשוליים שההסתדרות סברה שצריך להיוועץ איתה.

מרגלית בוטרמן: במסגרת האיחוד הם הגישו עתירה לבית הדין הארצי.

מרגלית בוטרמן: היה סכסוך קיבוצי והמכרזים הוקפאו לתקופת מה.

מרגלית בוטרמן: ישבנו עם ההסתדרות, ישבנו עם מרכז השלטון המקומי.

מרגלית בוטרמן: גיבשנו מתווה עבודה.

מרגלית בוטרמן: לא נחתם הסכם.

מרגלית בוטרמן: על דעת ההסתדרות הוסרה העתירה הזאת, המכרזים יצאו לדרך ויצאו נהלים.

מרגלית בוטרמן: את אותם נהלים גיבשנו גם בביטול האיחוד של שגור ודלית אל כרמל.

מרגלית בוטרמן: לא הייתה עתירה קיבוצית ולא היה סכסוך קיבוצי.

מרגלית בוטרמן: ישנן תביעות עקרוניות של כמה עובדים.

מרגלית בוטרמן: אין עתירה קיבוצית.

דוד אזולאי: אני מוכן לקבל את זה.

דוד אזולאי: היות והייתה היוועצות אפשר להמשיך באותה מתכונת כך שתהיה התייעצות עם ארגון העובדים.

ורד וייץ: זה יירשם בחוק.

ורד וייץ: זה יהיה תנאי להתקנת התקנות.

ורד וייץ: אני סבורה שיש חשיבות שהתקנות יקבלו את אישור הוועדה.

דוד אזולאי: אני יודע ממה את חוששת.

דוד אזולאי: עד היום אני מקבל פניות בעניין הזה.

דוד אזולאי: אני מציע שתהיה התייעצות של ארגון העובדים עם משרד הפנים.

דוד אזולאי: את התקנות אני מבקש להביא לאישור ועדת הפנים.

גלעד קרן: הוראת מעבר לעניין תקציב 10.

גלעד קרן: השר רשאי לקבוע הוראות לעניין כל הסכומים שתוקצבו בתקציב השנתי שאושר לפי דין לרשות המאוחדת ולא הוצאו עד יום הביטול וחלוקתם בין המועצות המקומיות.

גלעד קרן: ארנונה חוקי עזר, צווים, רישיונות והיתרים 11.

גלעד קרן: צווי ארנונה, חוקי עזר, תקנות, צווים, רישיונות והיתרים שחלו לפני יום הבחירות למועצות המקומיות בתחום הרשות המאוחדת, יעמדו בתוקפם וימשיכו לחלול באותו השטח כאילו הותקנו או ניתנו, לפי העניין, על ידי המועצה המקומית באותו השטח, עד שיפקעו על פי האמור בהם או על פי החיקוק שמכוחם ניתנו או עד להחלטת מועצת המועצה המקומית לבטלם או לשנותם לפי דין.

גלעד קרן: איסור התקשרויות חדשות 12.

גלעד קרן: החל ביום פרסומו של חוק זה, לא יתקשרו הרשות המאוחדת וכל אחת מהמועצות המקומיות, בהתקשרות אשר תקופתה, ביצועה והזכויות והחיובים על פיה הם מעבר ליום שנקבע לבחירות במועצות המקומיות לפי חוק זה, אלא באישור מראש מאת השר.

גלעד קרן: איסור העסקת עובדים חדשים 13 (א) בכפוף להוראות סעיף 9, בתקופת המעבר לא יקבלו הרשות המאוחדת וכל אחת מהמועצות המקומיות עובד, אלא באישור מראש מאת השר (ב) בתקופה שמיום הביטול ועד תום 12 חודשים לאחר מכן לא תקבל כל אחת מהמועצות המקומיות עובד, אלא באישור מראש מאת השר.

גלעד קרן: (ג) הוראות סעיף זה יחולו גם על קבלת עובדים והעסקתם באמצעות קבלן כוח אדם, כהגדרתו בחוק העסקת עובדים על ידי קבלני כוח אדם, התשנ"ו-1996.

גלעד קרן: פעילות משותפת 14.

גלעד קרן: השר רשאי לקבוע כי תפקיד, סמכות או תחום פעולה של הרשות המאוחדת יבוצעו בשיתוף בין המועצות המקומיות (בסעיף זה- פעיות משותפת), ואת ההוראות הנדרשות לניהול הפעילות המשותפת, לרבות דרך ניהולה וחלוקת הסמכויות והחובות בין המועצות המקומיות לגביה, חלוקת ההוצאות הדרושות להקמתה, להחזקתה ולניהולה בין המועצות המקומיות וחלוקת ההנכסות בשלה.

ורד וייץ: יש מנגנון שנקבע בהקשר של תכניות ההבראה ברשויות המקומיות ונקרא ועדת חריגים.

ורד וייץ: יש שם נציג של משרד הפנים, מרכז השלטון המקומי וארגון העובדים.

ורד וייץ: אם יש מקום לקבל עובד חדש בתקופת המעבר אולי כדאי שזה ייקבע על ידי ועדת החריגים.

דוד אזולאי: אני לא אכנס לזה.

גלעד קרן: מינוי חשב מלווה 15 (א) השר ימנה חשב מלווה לכל אחת מהמועצות המקומית לתקופת המעבר ועד לתום שישה חודשים לאחר תום תקופת המעבר; על חשב מלווה שימונה לפי סעיף זה יחולו הוראות סעיפים 42ב(ג) עד (ה), 142ג ו-142ג1 לפקודת העיריות.

גלעד קרן: (ב) נוסח השר, בתום ששת החודשים האמורים בסעיף קטן (א), כי יש צורך בהמשך כהונתו של החשב המלווה, רשאי הוא להאריך את תקופת כהונתו בשישה חודשים נוספים (בסעיף זה – תקופת ההארכה), ואם ראה כי אין בסמכויות הנתונות לחשב מלווה לפי הוראות הסעיף הקטן האמור כדי להבטיח את תפקודה התקין והיעיל של המועצה המקומית, רשאי הוא להקנות לחשב המלווה, למשך תקופת ההארכה, את הסמכויות הנתונות לפי כל דין לראש המועצה המקומית, למועצת המועצה המקומית, לוועדה מוועדותיה או לעובד המועצה המקומית, כולן או חלקן, ככל הנדרש לצורך הבטחת תפקודה התקין והיעיל של המועצה המקומית; הוקנו לחשב המלווה הסמכויות האמורות, לא יהיו נתונות למועצה המקומית, לראש המועצה המקומית, למועצת המועצה המקומית, לוועדה מוועדותיה או לעובד המועצה המקומית, לפי העניין, הסמכויות שהוקנו כאמור לחשב המלווה.

גלעד קרן: (ג) אין בהוראות סעיף זה כדי לגרוע מסמכותו של השר למנות חשב מלווה לאחר תום התקופות האמורות בסעיף זה, לכל אחת מהמועצות המקומיות, בהתאם לסמכותו לפי כל דין.

גלעד קרן: תקציב מענק הסתגלות לביטול הרשות המאוחדת 16(א) בשנת הכספים 2011 ייקבע בחוק התקציב השנתי, תקציב בתכנית נפרדת, במסגרת ההקצאה לתחום פעולה "מענק הסתגלות לביטול רשויות מאוחדות" בסעיף תקציב משרד הפנים; בסעיף זה, "תכנית", "תחום פעולה" ו"סעיף תקציב" – כהגדרתם בחוק תקציב שנתי, כמשמעותו בחוק יסודות התקציב, התשמ"ה-1985.

גלעד קרן: (ב) השר רשאי להורות על מתן מענק לשם הסתגלות לביטול הרשות המאוחדת, לכל אחת מהמועצות המקומיות, בכפוף לסכום שיקבע לעניין זה כאמור בסעיף קטן (א).

יונתן בר סימן טוב: משרד האוצר מתנגד לסעיף 16.

יונתן בר סימן טוב: לא ברור למה צריך תקנה מיוחדת.

יונתן בר סימן טוב: יש רזרבת שר שנועדה לפתור כל מיני בעיות ייחודיות.

יונתן בר סימן טוב: אפשר לפתור את הבעיות הייחודיות במסגרת רזרבת השר.

אחמד טיבי: זה הופיע בשגור והתקבל שם.

יונתן בר סימן טוב: אז מה אם זה התקבל בחוק אחר?

יונתן בר סימן טוב: זה לא קשור.

אחמד טיבי: זה אותו עיקרון.

דוד אזולאי: אדוני אומר שאם יש דרישה תקציבית היא צריכה להיות מסעיף הרזרבה של משרד הפנים.

יונתן בר סימן טוב: בשבוע שעבר כשדיברנו על העלויות התקציביות של החוק הזה נכתב שם שזה לא כולל את מענק ההסתגלות.

יונתן בר סימן טוב: אם מכניסים פה מענק הסתגלות זה מגדיל את העלויות התקציביות של החוק.

יונתן בר סימן טוב: אנחנו לא רואים צורך בזה.

יונתן בר סימן טוב: יש את רזרבת השר שנועדה בשביל פתרון נקודות של רשויות מקומיות.

דוד אזולאי: אדוני היועץ המשפטי, האם הניסוח הזה הוא ניסוח שהיה?

גלעד קרן: הניסוח זהה לחלוטין לכל הפירוקים שהיו.

גלעד קרן: הוא זהה גם לפירוק של באקה ג'ת כפי שהונח לקריאה שנייה בפעם שעברה.

גלעד קרן: ביצוע ותקנות 17.

גלעד קרן: השר ממונה על ביצוע חוק זה והוא רשאי להתקין תקנות בכל עניין הנוגע לביצועו, לרבות עניינים הנובעים והנדרשים מהשבת מעמדן של המועצות המקומיות וביטולה של הרשות המאוחדת, ובכלל זה: (1) ניהולן של הרשות המאוחדת והמועצות המקומיות מיום התחילה עד תום 12 חודשים מיום הביטול, ובין השאר הוראות בעניינים אלה: (א) ההתחייבויות וההתקשרויות של כל אחת מהמועצות המקומיות והרשות המאוחדת, ההליכים לביצוען ולהארכת תוקפן, ולעניין ביצוע פעולות על פי התקציב שאושר לרשות המאוחדת לפני יום הביטול; (ב) התנאים והדרכים למינוי עובדים למועצות המקומיות; (2) הוראות לעניין הכנת תקציבן השנתי של כל אחת מהמועצות המקומיות; (3) אופן קבלת תשלומים המושלמים על ידי המדינה למועצות המקומיות או לרשות המאוחדת; (4) הוראות להבטחת רציפות השלטון המקומי בתחומי שיפוטן של המועצות המקומיות; (5) המועד האחרון למינוי נושאי משרה שיש למנותם לפי הוראות כל דין.

גלעד קרן: תחילה 18.

גלעד קרן: תחילתו של חוק זה ביום כ"א באב התש"ע (1 באוגוסט 2010).

דוד אזולאי: סעיף 18 לא מעשי.

גלעד קרן: כמה זמן משרד הפנים צריך להתכונן?

מרגלית בוטרמן: השר צרך למנות ועדה.

דוד אזולאי: אני לא מדבר על ועדה ממונה, אלא על ועדה שאמורה לעסוק בכל תהליך הפירוק.

דוד אזולאי: כמה זמן זה יכול לקחת?

מרגלית בוטרמן: מהניסיון הקודם זה לקח תקופה די ממושכת.

דוד אזולאי: בסעיף 17 אני מבקש שהתקנות יובאו לאישור ועדת הפנים.

ורד וייץ: אנחנו מבקשים בסעיף 17(1)(ב) שזה יהיה לאחר התייעצות עם ארגון העובדים.

דוד אזולאי: בסדר.

מרגלית בוטרמן: כרגע אנחנו מתנגדים לכך שהתקנות יהיו באישור ועדת הפנים עם חובת היוועצות.

דוד אזולאי: זכותכם להתנגד.

דוד אזולאי: הוועדה מליטה שהתקנות יובאו לאישור ועדת הפנים.

מרגלית בוטרמן: עמדת הממשלה תומכת בעמדה שלנו.

דוד אזולאי: כשתבוא עמדת הממשלה נתייחס אליה.

ורד וייץ: אני לא מבינה את ההתנגדות לרשום את חובת ההתייעצות.

דוד אזולאי: אני סומך על חוות דעתו של היועץ המשפטי לוועדה.

דוד אזולאי: יש דברים שלא מקובלים ולא עושים אותם.

דוד אזולאי: אם החשש שלך הוא חלילה וחס פגיעה בעובדים, אז יש פה חגורה וגם שלייקס.

דוד אזולאי: החגורה זה מה שאמרה נציגת משרד הפנים שתקוים התייעצות, השלייקס אלו התקנות שיובאו לוועדה.

דוד אזולאי: גברתי יכולה להיות שקטה ורגועה שזכויותיהם של העובדים לא ייפגעו.

דוד אזולאי: אני מתעקש על כך שזה יבוא לוועדת הפנים על סמך הניסיון של הפירוקים הקודמים.

גאלב מג'אדלה: יש גם ועד עובדים מקומי ומועצת פועלים.

דוד אזולאי: תאריך התחולה של 1 באוגוסט 2010 לא רלוונטי.

דוד אזולאי: צריך זמן סביר להתארגנות והיערכות לפירוק.

מרגלית בוטרמן: אנחנו מדברים על 9 חודשים.

אדריס מוואסי: אני מעריך את העבודה של היושב-ראש ושל שאר חברי הכנסת שטורחים ועושים את המקסימום האפשרי.

אדריס מוואסי: אנחנו מחכים להצבעה הזאת.

אדריס מוואסי: היה סיכום בזמנו עם השר ועם כבודך בנושא מינוי ועדות קרואות במקום המפרק כדי לייצב את המערכת בשתי הרשויות המקומיות.

אדריס מוואסי: זה בשונה ממה שקרה בשגור ובעיר הכרמל ששם מונה מפרק ולא נעשה סדר.

אדריס מוואסי: אני בעד למנות ועדות קרואות, רק צריך לדאוג לתחום אותן בזמן כדי שלא נצטרך להיפגש בבג"ץ.

דוד אזולאי: אני לא אתן להקים ועדות ממונות מבלי לתחום אותן בזמן.

אדריס מוואסי: אני חושב שעמדת ההסתדרות מאוד חשובה.

דוד אזולאי: אמרתי את עמדת הוועדה וחברי הכנסת הסכימו איתי.

אדריס מוואסי: אני חושב שזה מתבקש וחשוב.

אדריס מוואסי: אני יודע באיזה מצב נמצאים העובדים.

אדריס מוואסי: ההסתדרות חייבת להיכנס לעניין ולתת את דעתה.

אדריס מוואסי: אני מבקש שתחילת החוק תהיה כמה שיותר מוקדם.

דוד אזולאי: נציגי משרד הפנים אמרו לי שזאת תקופה של לפחות 9 חודשים להכנה והתארגנות לקראת פיצול האיחוד.

דוד אזולאי: התאריך יהיה כ"ז בניסן תשע"א, 1 במאי 2011.

אדריס מוואסי: והבחירות?

גלעד קרן: הבחירות בין 90 ימים ל-200 ימים מאותו יום.

גאלב מג'אדלה: אם ועדת השרים לענייני חקיקה אישרה את הצעת החוק אני ממליץ לקרוא לשר הפנים על-מנת להודיע על קיום הבחירות ב-26 בנובמבר.

מרגלית בוטרמן: אנחנו חיים בריק.

מרגלית בוטרמן: אנחנו לא יודעים מה ועדת שרים אישרה.

דוד אזולאי: אם הדברים הם כך, אנא מכם קחו בחשבון את דחיית מועד הבחירות.

גאלב מג'אדלה: אני חושב שאני שומר פה על כבודו של שר הפנים.

דוד אזולאי: רבותיי, תודה רבה לכולם.

דוד אזולאי: הישיבה נעולה.